इंटक यूनियन से पिता को निकाला तो बेटे ने दफ्तर पहुंचकर की गाली-गलौज
कर्मचारी यूनियन इंटक के कार्यालय में पूर्व पदाधिकारी के बेटे ने दर्जनों समर्थकों के साथ हमला बोल दिया। गाली-गलौज की। शनिवार दोपहर भाजपा युवा मोर्चा के समर्थक सेक्टर-4 यूनियन दफ्तर पहुंचकर वहां मीटिंग कर रहे पदाधिकारियों के खिलाफ गाली-गलौज और नारेबाजी की। करीब आधे घंटे तक हंगामा रुकता न देख इंटक महासचिव एसएस बघेल ने टीआई भट्ठी सुरेंद्र स्वर्णकार को फोन पर जानकारी दी। पुलिस ने पहुंचकर स्थिति को संभाला। यूनियन दफ्तर में बवाल और पदाधिकारियों के साथ अभद्र व्यवहार की शिकायत पुलिस से की गई है। वहीं, आरोपित पक्ष की तरफ से शिकायत पुलिस को दी गई है।
ट्रेड यूनियन की साप्ताहिक बैठक दोपहर 12.30 बजे चल रही थी। तभी पूर्व पदाधिकारी निर्मल मिश्रा का बेटा नितिन मिश्रा सहयोगियों के साथ पहुंचा और सबको दफ्तर से बाहर निकलने की जिद करने लगा। कहा कि चुनाव फर्जी हुआ है और जिला प्रशासन से कार्यालय अपने कब्जे में लेने की मांग की गई है। ऐसे में कार्यालय में किसी प्रकार की बैठक नहीं होगी।
ऐसा है पूरा मामला
6 फरवरी काे इंटक के राष्ट्रीय अध्यक्ष डॉ. संजीवा रेड्डी को बीएसपी का अध्यक्ष व एसएस बघेल को महासचिव चुना गया। चुनावी प्रक्रिया में महासचिव पद के दावेदार निर्मल मिश्रा को समर्थन नहीं मिलने पर नाम वापस लेने का दबाव बनाया गया। निर्मल ने नाम वापस भी ले लिया। इसी से क्षुब्ध होकर निर्मल ने संजीवा रेड्डी पर कई आरोप लगाते हुए चुनावी प्रक्रिया को फर्जी करार दिया। इसकी शिकायत श्रम आयुक्त से भी की है। एडिशनल कलेक्टर को भी पत्र लिखकर मामला हल होने तक यूनियन दफ्तर को अपने कब्जे में रखने की मांग की।
hin_Deva hin_Deva hin_Deva hin_Deva hin_Deva